b"\n_START_ARTICLE_\nEusebi Estada i Sureda\n_START_SECTION_\nBiografia\n_START_PARAGRAPH_\nVa acabar la carrera el 1868. El 1871 public\xc3\xa0 un treball en el qual explicava la viabilitat d'una l\xc3\xadnia de ferrocarril que un\xc3\xads Palma amb Inca, Estudios sobre la posibilidad econ\xc3\xb3mica de establecer un camino de hieroo de Palma a Inca. En part com a resultat d'aquesta publicaci\xc3\xb3 es va constituir la Societat del Ferrocarril a Mallorca (1872). Les obres varen comen\xc3\xa7ar el 1873, dirigides per ell mateix, que va ser l'enginyer vitalici de la companyia. La inauguraci\xc3\xb3 va ser el 24 de febrer de 1875. M\xc3\xa9s tard el tra\xc3\xa7at es perllong\xc3\xa0 fins a sa Pobla (1876), Manacor (1879), Felanitx (1897) i Santany\xc3\xad (1913). Sobre aquesta q\xc3\xbcesti\xc3\xb3 public\xc3\xa0 Antecedentes hist\xc3\xb3ricos sobre la cuesti\xc3\xb3n del ancho de la v\xc3\xada f\xc3\xa9rrea (1876)._NEWLINE_Organitz\xc3\xa0 una farinera al Pont d'Inca. Va ser Cap d'Obres P\xc3\xbabliques de Balears fins al 1907, succeint en el c\xc3\xa0rrec a Emili Pou. Des d'aquest c\xc3\xa0rrec dirig\xc3\xad un pla de millora de la xarxa de carreteres i la construcci\xc3\xb3 de carreteres noves com la d'Inca a Lluc (1888-1893). Dirig\xc3\xad la construcci\xc3\xb3 del pont de la riera i del pont de Muro._NEWLINE_El 1885 public\xc3\xa0 La ciudad de Palma. Su industria, sus fortificaciones, sus condiciones sanitarias y su ensanche, on expos\xc3\xa0 les seves idees sobre el desenvolupament de la ciutat. Defensava la necessitat d'esbucar les murades i d'eliminar les zones protegides on estava impedida la construcci\xc3\xb3 (fins a una dist\xc3\xa0ncia de 1250 metres del recinte de murades). Tamb\xc3\xa9 demostrava la inutilitat estrat\xc3\xa8gica de les fortificacions i les conseq\xc3\xbc\xc3\xa8ncies negatives sobre el desenvolupament industrial, les condicions higi\xc3\xa9nico-sanit\xc3\xa0ries i en la densitat de poblaci\xc3\xb3 a Ciutat. Particip\xc3\xa0 en les llargues negociacions que dugueren a la llei que feia desapar\xc3\xa8ixer aquestes zones pol\xc3\xa8miques (1895) i fins que s'aconsegu\xc3\xad l'ordre de demolici\xc3\xb3 de les murades (1902). Va ser important l'ajut del seu cunyat Valeri\xc3\xa0 Weyler i d'Antoni Maura. Fou membre corresponent de l'Acad\xc3\xa8mia de Sant Ferran, vocal de la Comissi\xc3\xb3 Provincial de Monuments i inspector d'enginyers de camins, canals i ports. El 1902 fou nomenat fill il\xc2\xb7lustre de Palma."